Germari wil hê oefening moet vir mense lekker wees - Maroela Media
Germari Bos van die Hoërskool Centurion het agt onderskeidings behaal in die 2016-matriekeindeksamen. Haar vakke was Afrikaans, Engels, wiskunde, lewensoriëntering, inligtingstegnologie, lewenswetenskappe, fisiese wetenskappe en rekeningkunde.
Haar pa, Pieter, is 'n netwerk ingenieur en haar ma Marietjie is 'n onderwyser en uitvoerende beampte van die Centurion-kunstefees. Sy het ook 'n jonger suster, Erika, wat verlede jaar in graad 10 in die Hoërskool Centurion was.
Germari beplan om vir 'n week saam met 'n paar vriende in haar huis te bly en elke dag iets in of om Pretoria gaan doen of sien waarvoor hulle nog nooit kans gehad het nie. Hulle gaan onder meer 'n klomp museums besoek, piekniek hou by die botaniese tuine en die Unie-gebou bekyk en Starbucks-koffie drink in die Mall of Africa. Daarna gaan sy saam met haar ouers, sussie en haar pa se familie in Mosambiek kamp vir 'n laaste familievakansie terwyl sy nog in die huis is.
Daarna verhuis sy na die NWU se Potchefstroomkampus om BSc Menslike Bewegingskunde te studeer en sy hoop om haar honneurs in biokinetika te doen.
Haar 20 jaar plan is om 'n biokinetikasentrum op te rig met virtuele realiteit –apparaat en -oefenspeletjies sodat dit vir mense en veral kinders, lekker is om te oefen en rehabilitasie nie 'n straf is nie. Sy wil dan die wins gebruik om 'n gimnastiekklub te begin vir kinders wat nie hierdie duur sport kan bekostig nie om hulle 'n geleentheid te gee om te probeer. Hierdie idee het posgevat toe sy gesien het hoe Simone Biles die goue medalje by die Olimpiese Spele verower het. Biles se kinderjare was nie baie lekker nie, met ouers wat dwelmgebruikers was en wat nie behoorlik vir hul kinders kon sorg nie. Iemand het vir haar die geleentheid gegee om te probeer en dit het van haar 'n Olimpiese gimnas gemaak. "Ek wil graag vir ander kinders hierdie geleentheid bied," vertel dié ambisieuse leerder.
Germari het, buiten akademiese toewyding, ook haar veelsydigheid bewys deur haar deelname aan 'n verskeidenheid buitemuurse aktiwiteite. Sy sê: "ek was nie 'n uitblinker in alles nie, dit was net vir my lekker." Sy het 2 jaar vir die A-span en 2 jaar vir die tweede span hokkie gespeel, 2 jaar vir die eerste tennisspan en sy was vir 5 jaar lank lid van die interhoërspan vir hoogspring en die 400m hekkies. In gimnastiek het sy die Gauteng-Noord-span gehaal om aan die SA's deel te neem.
Sy het ook redenaars en debat gedoen en onder die top 10 in die ATKV-redenaars geëindig. Verder het sy deelgenaam aan revue en olimpiades, waarin sy nou en dan die tweede rondtes gehaal het. Sy het gesing by kunstefeeste met sang en gedien as onderhoofdogter.
Die hoogtepunt van haar skoolloopbaan was toe sy toekenning as die Dux-leerder ontvang het. In Hoërskool Centurion beteken dit om te presteer op alle gebiede, van leierskap, kultuur en sport tot akademie. Sy sê "dit is vir my 'n groot voorreg om so 'n groot toekenning te ontvang vir iets wat ek net doen omdat dit lekker is. Ek het deelgeneem en probeer."
Germari is lief vir lees, gedigte skryf en hekel. Sy speel ook kitaar en skryf self liedjies. Haar lewensfilosofie is: "As jy nie probeer nie, sal jy nooit weet of jy kan nie." Sy sê ook "Die wil om hard te werk en my talent te gebruik kom beslis van die Here af. Verder gebruik Hy my ouers, my vriende en my hele familie om my te motiveer en trots te wees op my, ongeag watter sukses ek behaal, solank ek my beste gegee het."
Sy erken ook as dit nie was vir medeleerling Martin Prinsloo (haar akademiese kompetisie van graad 8 af ) nie, het sy heel waarskynlik nie so hard bly leer nie! Sy sê hy het gesorg vir gesonde kompetisie, 'n goeie en intelligente vriendskap en 'n doel om voor te werk.
Haar ouers is haar rolmodelle. Hul toewyding en betrokkenheid in my en my sussie se lewens is 'n toonbeeld van goeie ouerskap.
As jou ouers kliphard langs die veld skree en aanmoedig terwyl jy die 100m verloor, dan weet jy presies hoe lief hulle jou het.
Sy sê sy sal graag eendag so 'n ouer wil wees.
Sy beskryf haarself as entoesiasties, hardwerkend en doelgerig. "Ek hou daarvan om nuwe dinge aan te pak en om elke dag iets nuut te leer. Ek is lief vir mense en veral my familie en ek wil graag 'n verskil maak oral waar ek gaan."